AA sê oor brandstofpryse in FebruarieFoto: Brett_Hondow/Pixabay.com Die Automobiel Assosiasie van Suid-Afrika (AA) voorspel dat motoriste van volgende maand af effens meer vir petrol sal betaal terwyl die prys van diesel na verwagting sal daal. Die AA sê in ŉ verklaring dat internasionale oliepryse ’n effens hoër plato bereik het nadat dit in die eerste helfte van Januarie gestyg het. Die rand het oor dié tydperk geleidelik teen die dollar verstewig. Volgens die AA het die rand vandeesmaand by R14,50 teen die dollar begin en verhandel dit tans teen R14 per dollar. Die huidige prentjie dui daarop dat die prys van petrol na verwagting met 8c per liter sal styg terwyl diesel met 3c per liter sal daal. Parrafien sal na verwagting met 9c per liter daal. Volgens die AA is dit opmerklik dat die gemiddelde sterkte van die rand teenoor die dollar vir byna ’n maand lank toegeneem het. “Ons hoop dit dui op ’n tydperk van stabiliteit vir dié geldeenheid,” sê die AA in ’n verklaring. “Indien internasionale oliepryse se huidige stabiele tendens voortduur, sal Suid-Afrikaanse brandstofgebruikers waarskynlik minder wisselvalligheid in brandstofpryse vergeleke met 2018 sien.”